SKRIFTLIG FORESPØRGSEL P-2750/99

af Dorette Corbey (PSE) til Kommissionen

(7. januar 2000)

Om: Skildpadder, naturfredning og tiltrædelse: Cypern

1. Har Kommissionen kendskab til debatten på Cypern om fredningen af Akamas-halvøen, som er en vigtig redeplads for havskildpadder. Disse skildpaddearter omfatter udsatte og truede arter ifølge den liste, som Den Internationale Union for Bevarelse af Naturen og Naturressourcerne (IUCN) har udarbejdet. Er Kommissionen blevet orienteret om de foranstaltninger til beskyttelse af Akamas, som det cypriotiske parlament godkendte i 1998, men som endnu ikke er blevet vedtaget af regeringen? Er Kommissionen ligeledes bekendt med, at hotelbyggeriet i området i mellemtiden fortsætter?

2. Har Kommissionen på baggrund af Cyperns kommende medlemsskab indledt forhandlinger om hensigtsmæssigheden af at optage Akamas-halvøen og navnlig strandene ved Asprokremmos, Lara og Toxeftra i Natura 2000 nettet af beskyttede områder, som oprettes i medfør af levesteds- og fugledirektiverne (henholdsvis 92/43 af 21. maj 1992(1) og 79/409 af 2. april 1979(2))?

3. Vil Kommissionen henstille til de cypriotiske myndigheder, at de udpeger disse områder, såfremt de undlader at foreslå dem optaget i Natura 2000-nettet?

4. Har Cypern modtaget støtte fra andre EF-programmer? Hvilke EF-programmer er denne støtte i givet fald ydet fra, og hvad er der gjort for at integrere miljøaspekterne i de aktiviteter, som der er ydet støtte til, således som det kræves i traktaten?

5. Kan Kommissionen garantere, at der ikke er blevet afsat EF-midler til projekter, som kan medføre yderligere skader i ovennævnte områder?

6. Hvilke instrumenter vil Kommissionen anvende for at beskytte havskildpaddearten Caretta-Caretta og suppeskildpadden (Chelinia Mydas) i det pågældende område?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Günter Verheugen

(27. januar 2000)

1. Kommissionen har med interesse fulgt spørgsmålet om Akamas-halvøen på Cypern, som er et vigtigt æglægningssted for to sjældne arter af havskildpadder. De cypriotiske myndigheder har meddelt Kommissionen, at der i Cyperns lovgivning ydes Akamas-halvøen miljøbeskyttelse, og at der på det seneste ikke har været nogen udvikling i hotelbyggeriet i det beskyttede område. Kommissionen har ikke kendskab til, at nye foranstaltninger afventer ministerkabinettets godkendelse.

2. og 3. Kommissionen afventer den liste, der, som en del af forberedelserne til tiltrædelse og som omtalt igen under forhandlingerne om miljøkapitlet, blev foreslået udarbejdet over de områder, der skal betegnes som særligt bevaringsværdige områder og omfattes af Natura 2000-nettet som angivet i direktiv 92/43/EØF af 21. maj 1992 om bevaring af naturtyper samt vilde dyr og planter (Habitat-direktivet). Der er et projekt i gang under LIFE-programmet, der bistår de cypriotiske myndigheder i denne opgave. Kommissionen er klar over, at Akamas-halvøens miljø er følsomt, og den vil undersøge disse forslag i overensstemmelse med de relevante kriterier i direktivet.

4. og 5. I starten af 1990'erne finansierede Kommissionen et projekt til bevaring af skildpadder under Medspa-programmet. Der har været adskillige andre projekter til fordel for miljøet på Cypern, som Fællesskabet har støttet, f.eks. kontrol med industriel forurening og spildevand. Kommissionen støtter efter bedste overbevisning ingen projekter, der er i strid med EU's miljøregler. Kandidatlandene er også blevet mindet om Rådets konklusioner af 24. september 1998 om miljørelaterede tiltrædelsesstrategier, hvori det blev fastlagt, at alle nye investeringer skulle være i overensstemmelse med EU's miljøregler.

6. Når Cypern først bliver medlem af EU, vil de relevante regler kunne findes i Habitat-direktivet, da begge skildpaddearter er nævnt i direktivets bilag. Kommissionen vil i mellemtiden følge Cypern og dets forpligtelse til i stigende grad at vedtage og gennemføre gældende EU-ret og at stramme de relevante administrative strukturer op. Dette opnås gennem en række forskellige instrumenter i førtiltrædelsesstrategien.